text: Endesa reforça la xarxa de mitjana tensió d'Ulldemolins
  La companyia crea una nova anella elèctrica que millorarà la qualitat del servei del municipi
  La companyia crea una nova anella elèctrica que millorarà la qualitat del servei d'Ulldemolins ENDESA
  Dimarts, 21 Desembre 2021 16:08
  Endesa ha finalitzat recentment una important reforma de la xarxa de mitjana tensió al municipi d'Ulldemolins, al Priorat, amb l'objectiu de reforçar la xarxa i fer-la més resilient. Així, la companyia ha estès un nou tram de línia i reformat un centre de transformació amb l'objectiu d'interconnectar-lo amb un altre, amb el què tècnicament es coneix com a anella elèctrica. A aquesta actuació, que ha suposat una inversió de 356.000 euros i que millora de manera directa la qualitat del servei al municipi, se li sumen els treballs actualment en curs que tenen l'objectiu d'interconnectar un nou centre de transformació, en aquest cas, el que està ubicat al carrer Alfons I el Cast.
  Les tasques ja finalitzades han suposat l'estesa d'un total de 944 metres de línia subterrània de mitjana tensió que transcorre pels carrers Santa Magdalena, de l'Oliver Gros, de l'Hostal, del Portal del Roser i l'avinguda del Duc de Cardona, que connecta dos centres de transformació. de manera que s'ha creat el que s'anomena tècnicament una anella elèctrica. Dit d'una altra manera, possibilita que, en cas d'incidència o d'indisposició d'una de les línies principals, es pugui donar servei als clients afectats per una via alternativa (tot recuperant més ràpidament potència i clients). Això repercuteix no només en una reducció del temps de reposició, sinó en el fet que, en casos de treballs programats o manteniment de la xarxa, no serà necessari cap interrupció de subministrament.
  A més, s'ha reformat un d'aquests dos centres de transformació; el que està ubicat a l'avinguda del Duc de Cardona, a l'alçada del número 6. S'hi han instal·lat tres cabines de nova tecnologia. D'aquesta manera s'estalvia temps en la localització d'avaries, amb la conseqüent reducció del temps d'interrupció del subministrament elèctric als client.
  Està previst que aquesta anella elèctrica s'hi sumi una nova instal·lació, el centre de transformació ubicat al carrer d'Alfons I el Cast. Per fer-ho, està prevista la instal·lació de 156 metres de nova línia subterrània que ha de sortir d'aquest carrer, creuar la carretera C-242 i arribar fins al suport de la zona dels Rentadors. Aquí, és previst reformar el suport ja existent amb la instal·lació, entre d'altres, d'un nou interruptor seccionador amb sistema de telecomandament. Tot amb una inversió estimada del voltant de 34.000 euros, que se sumarien als 356.000 anterior, elevant la inversió a gairebé 400.000 euros.
  Aquests treballs suposen un pas més per dotar la xarxa de la comarca del Priorat dels darrers avenços tecnològics no només amb l'objectiu de millorar les infraestructures elèctriques, sinó donar una resposta adequada a les especificitats dels municipis i a les necessitats del seu mercat. Així, les mesures aplicades, busquen fer la xarxa més resilient i preparar-la per als usos energètics que es preveuen en el futur.